โรงตึ๊งขานรับเน้นดอกกู้ต่ำ สู้ภาคเอกชน
โรงรับจำนำรัฐประกาศนโยบายยืนดอกเบี้ยต่ำ หาเงินกู้ 700 ล้านบาท ขยายฐานสู้เอกชน
20 ต.ค. 2555

โรงรับจำนำรัฐประกาศนโยบายยืนดอกเบี้ยต่ำ หาเงินกู้ 700 ล้านบาท ขยายฐานสู้เอกชน 
นายนิธิศ มนูญพร ผู้อำนวยสำนักงานสถาธนานุเคราะห์ หรือโรงรับจำนำรัฐ เปิดเผยว่า ที่ประชุมคณะกรรมการมีนโยบายให้โรงรับจำนำรัฐคงอัตราดอกเบี้ยในระดับที่ต่ำอย่างต่อเนื่อง โดยกำหนดวงเงินรับจำนำที่ไม่เกิน 5,000 บาท คิดดอกเบี้ยเดือนละ 0.25% ในขณะที่โรงรับจำนำเอกชนทั่วไปจะคิดอัตราดอกเบี้ย 1.25% ต่อเดือน เพื่อแบ่งเบาภาระความเดือดร้อนของประชาชน ขณะเดียวกันก็มีแผนงานจะต้องหาแหล่งเงินทุนเพิ่มอีกประมาณ 700 ล้านบาท โดยจะเปิดให้ธนาคารพาณิชย์มาแข่งกันเสนอดอกเบี้ยเงินกู้ ซึ่งหากรวมเงินกำไรและเงินสดหมุนเวียนแล้ว เชื่อว่าจะสามารถรองรับการจำนำได้ร่วม 2 หมื่นล้านบาท จากฐานลูกค้า 1.35 ล้านบัญชี 
“หลังจากที่คณะกรรมการนโยบายการเงิน กนง. ประกาศลดอัตราดอกเบี้ยนโยบายลง 0.25% จะทำให้ต้นทุนด้านการเงินของโรงรับจำนำของรัฐลดลงตามไปด้วย ทำให้มีส่วนต่างดอกเบี้ยมากขึ้นและสามารถลดอัตราดอกเบี้ยรับจำนำให้กับลูกค้า” นายมนูญ กล่าว
นายมนูญ กล่าวอีกว่า ขณะเดียวกันโรงรับจำนำของรัฐเตรียมเสนอแผนให้รัฐบาลสนับสนุนให้สามารถที่จะขยายโรงรับจำนำให้ทั่วประเทศ เพื่อลดปัญหาการกู้เงินนอกระบบ
สำหรับสถานการณ์การรับจำนำในช่วงนี้ส่วนใหญ่ลูกค้าจะมาไถ่ถอนทรัพย์สินคืนหลังจากได้ผ่านพ้นช่วงเปิดเทอมที่มีปริมาณการรับจำนำเพิ่มขึ้น อาจจะสะท้อนได้ว่าลูกค้าเริ่มมีกำลังเงินที่จะมาไถ่ถอนคืน แต่ในช่วงเปิดเทอมใหม่ก็จะทยอยนำทรัพย์มาจำนำใหม่